LP's se stembriewe bly geheim, sê parlement | Netwerk24
LP's se stembriewe bly geheim, sê parlement
Deur Philda Essop 16 Augustus 2017 12:50
Al die nodige maatreëls is in plek om te verseker dat die integriteit van die geheime stembrief nie in die gedrang kom nie. Dit maak dit onmoontlik dat die identiteit van LP's nagespeur kan word.
Die parlement het Woensdagoggend dié versekering gegee in die lig van die voortslepende openbare debat oor hoe sekere LP's verlede week in die wantrouemosie in pres. Jacob Zuma gestem het.
Die enigste drukwerk wat volgens die parlement op die stembriewe aangebring is, is die waarmerkteken en drie stemkeuses: "Ja", "Nee" en "Buite Stemming".
"Om verder die konfidensialiteit van die proses te verseker, is geen toestelle in die stemhokkie toegelaat nie; fotojoernaliste met zoemlenskameras is versoek om die galery te verlaat en die operateurs van televisiekameras in die raadsaal is opdrag gegee om nie op die stemhokkies te fokus nie," lui 'n verklaring.
"Die stembriewe is later in argiefbokse agter slot en grendel gebêre en mag slegs oopgemaak word in opdrag van die speaker van die Nasionale Vergadering of 'n hof."
Zuma het die mosie met 198 stemme teenoor 177 oorleef en die ANC het aangedui dat "meer as 25" van die LP's ten gunste van dié mosie deur die opposisie gestem het.
Gwede Mantashe, ANC-hoofsekretaris, het Dinsdag aangedui dat die ANC tugstappe ingevolge die party se grondwet teen minstens drie LP's gaan doen. Verskeie politieke kenners het reeds gesê dit gaan moeilik wees om te bewys hoe LP's gestem het, aangesien die stemmery in die geheim plaasgevind het.